মন্ত্রণালয়ের কর্মকর্তারা জানিয়েছেন, টিকিউআই-২ প্রকল্পের মাধ্যমে শিক্ষক প্রশিক্ষণ কোর্স বিএডের মেট্রিয়াল ডেভেলপমেন্ট কার্যক্রমের আওতায় ২২টি বইয়ের পাণ্ডুলিপি তৈরি করা হয়। দেশের শিক্ষক প্রশিক্ষণ কলেজ, ঢাকা বিশ্ববিদ্যালয়ের আইইআরসহ বিভিন্ন শিক্ষাপ্রতিষ্ঠানের অভিজ্ঞ শিক্ষক-লেখকদের তালিকা থেকে বাছাই করে ৫-৬ জনের একটি বিষয়ভিত্তিক কমিটিকে একেকটি পাণ্ডুলিপি প্রণয়নের দায়িত্ব দেওয়া হয়। ২২টি কমিটি কর্তৃক প্রণীত ২২টি পাণ্ডুলিপি পরীক্ষা-নিরীক্ষা করে চূড়ান্ত করার জন্য অতিরিক্ত সচিবকে (উন্নয়ন) আহ্বায়ক করে আরেকটি কমিটি গঠন করা হয়। এই কমিটি আবার পাঠ্যপুস্তকের পাণ্ডলিপি রচয়িতাদের বাদ দিয়ে অভিজ্ঞ ১০৮ জনের তালিকার মধ্য থেকে তিনজন করে বিশেষজ্ঞের সমন্বয়ে মূল কমিটিকে পরামর্শ দিতে ২২টি উপকমিটি করা হয়। তাদের পরামর্শে পাণ্ডুলিপি চূড়ান্ত করা হয়েছে।